বামেদের জাঠায় শাসকদলের হামলাকে ‘শাপে বর’ হিসাবে দেখছে সিপিএম। তাই গ্রামবাংলায় আন্দোলনের ধারা বজায় রাখতে বামেরা আবার জাঠাকেই ‘হাতিয়ার’ করছে। বাম শিবির সূত্রের খবর, তৃণমূলের সন্ত্রাসের কারণে বিরোধীরা বহু এলাকায় ঢুকতে পারছে না। সেই সব এলাকার বাছাই করা ১৩ হাজার বুথে বাম গণসংগঠনগুলির যৌথমঞ্চ বিপিএমও এবার জাঠা করবে।
নতুন করে জাঠা কর্মসূচি প্রসঙ্গে সিপিএমের এক শীর্ষনেতা বলেন, ‘‘জাঠা কর্মসূচি ঠিক করতে আমরা ফের বৈঠক করব। এবার ওই কর্মসূচি হবে শাসকদলের সন্ত্রাস বিধ্বস্ত ১৩ হাজার বুথে।’’ গ্রামে ঝিমিয়ে পড়া সংগঠনকে আন্দোলনমুখী করতে রাজ্যের ৭৬ হাজার বুথে জাঠা করার সিদ্ধান্ত নিয়েছিল বামদলগুলি। বামেদের হিসাব, ১৩ হাজার বুথে জাঠা নিয়ে পৌঁছনো সম্ভব হয়নি। প্রসঙ্গত, শহরে ‘আটকে থাকা’ আন্দোলনকে গ্রামে নিয়ে যেতে গত মাসে রাজ্য জুড়ে জাঠা কর্মসূচি নিয়েছিল বিপিএমও।
বেশ কয়েকটি জাঠায় হামলার অভিযোগ ওঠে তৃণমূলের বিরুদ্ধে। পশ্চিম মেদিনীপুরের নারায়ণগড়ে বিধানসভার বিরোধী দলনেতা তথা সিপিএমের রাজ্য সম্পাদক সূর্যকান্ত মিশ্রের নেতৃত্বাধীন জাঠা আক্রান্ত হয়েছিল বলে অভিযোগ। ঘটনাচক্রে, নারায়ণগড় সূর্যকান্তের নির্বাচনী কেন্দ্র। বীরভূম থেকে পশ্চিম মেদিনীপুর— রাজ্যের অনেক জেলাতেই বাম জাঠার উপর আক্রমণের অভিযোগ উঠেছে। ওই সিপিএম নেতা বলেন, ‘‘সূর্যের জাঠা আক্রমণ করেই আমাদের কর্মসূচি সফল করার রাস্তা তৈরি করে দিয়েছে তৃণমূল। পরপর আক্রমণে প্রচারের আলোয় এসেছে জাঠা।’’
প্রসঙ্গত, জাঠায় হামলার কারণে বামেরা মানুষের সহানুভূতি পাচ্ছে বুঝেই দলীয় কর্মীদের সতর্ক করেছেন মুখ্যমন্ত্রী মমতা বন্দ্যোপাধ্যায়। তবুও বামেদের জাঠার উপর বিক্ষিপ্ত আক্রমণ হয়েছে কিছু জায়গায়। ওই সিপিএম নেতা বলেন, ‘‘কোথায় কোথায় জাঠার উপর আক্রমণ হয়েছে, আমরা তার হিসাব নিচ্ছি।’’